Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 286/13)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a fheiceáil sa bhunachar sonraí eAmbrosia de chuid an Choimisiúin.

DOICIMÉAD AONAIR

“IDIAZABAL”

Uimh. AE: PDO-ES-0082-AM02-16.2.2021

STFC (X) TGFC

1. Ainm

“Idiazabal”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.3. Cáiseanna

3.2. Tuairisc ar an táirge dá dtagraíonn an t-ainm in (1)

Is cáis bhrúite neamhchócaráilte í cáis “Idiazabal” a dhéantar as bainne caorach amh amháin ó na pórtha Latxa agus Carranzana agus a aibíodh ar feadh 60 lá ar a laghad. Tá na saintréithe seo a leanas sa cháis: meáchan idir íosmhéid 1 kg agus uasmhéid 3,5 kg, airde idir íosmhéid 8 cm agus uasmhéid 12 cm agus trastomhas idir íosmhéid 10 cm agus uasmhéid 30 cm. Ceadófar lamháltas ± 10 % i gcás gach ceann de na saintréithe sin. Is féidir an cháis a dheatú freisin.

Ní fhéadfar aon substaint a chur leis an mbainne seachas coipeoirí déiríochta, lísisím, binid agus salann.

Tá cruth sorcóireach ar an gcáis, le craiceann réidh crua a bhfuil dath buí éadrom air, nó dath donn dorcha i gcás na cáise deataithe. Tá an dromchla (dath agus poill an taois) aonchineálach, agus dath air i raon ó dhath an eabhair go buí ar dhath na tuí, le cúpla poll beag neamhrialta. Tá uigeacht na cáise sách leaisteach agus crua, le gráineacht áirithe. Chomh fada agus a bhaineann le boladh agus blas, is gnách boladh láidir bainne caorach agus binide a bheith uaithi, agus blas atá cothrom agus dian ar an gcarball le blasanna éadroma spíosracha, aigéadacha agus, i gcás inarb ábhartha, deataithe. Maireann a bholadh láidir ar feadh i bhfad tar éis an cháis a shlogadh.

Ní ceadmhach a cion saille a bheith níos lú ná 45 % in ábhar tirim; ní mór 25 % ar a laghad de phróitéin iomlán a bheith in ábhar tirim agus ní mór íosmhéid 55 % a bheith san ábhar tirim féin. Ní mór pH an táirge a bheith idir 4,9 agus 5,5.

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

Beatha: de ghnáth cuirtear na pórtha caorach Latxa agus Carranzana ar féarach beagnach i rith na bliana ar fad. Bogtar na tréada go tréimhsiúil idir urlár na ngleann agus fánaí uachtaracha na sléibhte, ag brath ar an séasúr. Ós rud é go maireann siad beagnach an bhliain ar fad i dtimpeallacht nádúrtha, go bunúsach itheann na caoirigh fásra spontáineach sna coillte níos ísle síos na fánaí sa gheimhreadh, agus sna féarthailte arda sa samhradh. Déantar iad a chothú sa loca nuair a bhíonn na coinníollacha sna féarthailte deacair nó nuair a mholtar é sin ar roinnt cúiseanna fiseolaíocha (lachtadh).

Amhábhair: bainne caorach amh amháin ó na pórtha Latxa agus Carranzana a tháirgtear sa limistéar geografach sainithe.

Ní fhéadfar aon substaint a chur leis an mbainne seachas coipeoirí déiríochta, lísisím, binid agus salann.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór na céimeanna táirgthe bainne, déanta cáise agus aibithe a dhéanamh sa limistéar geografach sainithe, i.e. ní mór gach céim den táirgeadh a dhéanamh laistigh dá theorainneacha.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

Féadfar an cháis “Idiazabal” a chur i láthair lena díol ina hiomláine nó ina dingeacha (sciartha).

Ní mór pacáistiú na cáise “Idiazabal” nó codanna di, de réir mar is infheidhme, a dhéanamh i gcónaí tar éis íostréimhse aibíochta 60 lá na cáise.

Ní fhéadfar an cháis a ghearradh ach ina sciartha agus, i gcás inarb infheidhme, a phacáistiú sa limistéar geografach sainithe. Tá dhá chúis leis seo.

Ar an gcéad dul síos, nuair a ghearrtar an cháis, cailleann dhá thaobh ar a laghad de na dingeacha an craiceann cosanta. Dá bhrí sin, d’fhonn na saintréithe orgánaileipteacha a choinneáil ar bun, nuair a chuirtear an cháis “Idiazabal” ar fáil ina sciartha, ní mór na dingeacha a phacáistiú go han-luath tar éis iad a ghearradh.

Ar an dara dul síos, mar thoradh ar ghearradh ina sciartha, d’fhéadfadh sé go gcaillfí aitheantóirí bharántúlacht agus thionscnamh an táirge nó nach mbeadh siad infheicthe a thuilleadh. Dá bhrí sin, ní mór é a ghearradh ina sciartha agus a phacáistiú ag an bhfoinse chun a áirithiú nach gcuirfear i mbaol barántúlacht an táirge i bhfoirm sciartha.

De mhaolú ar an méid thuas, féadfar an cháis “Idiazabal” a ghearradh ina sciartha in asraonta miondíola ar choinníoll go ndéantar é sin os comhair an tomhaltóra tráth an díola.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Ní mór na haitheantóirí seo a leanas a bheith ag gabháil leis an gcáis “Idiazabal”:

— Ní mór lipéad cáiséine le sraithuimhir uathúil a ghreamú de gach cáis ag céim an mhúnlaithe nó an bhrúite. Soláthróidh an comhlacht bainistíochta an lipéad.

— Ní mór ainm agus lógó an tSonrúcháin Tionscnaimh faoi Chosaint a bheith ar na lipéid a úsáidtear chun an cháis a mhargú. I gcás cáiseanna nach ndéantar ach le bainne ón ngabháltas céanna, féadfar na focail “baserrikoa — de caserío” [ón ionad feirme] a chur le lógó an STFC “Idiazabal”.

— Ní mór na lipéid a úsáidtear le haghaidh na cáise, má fhágtar iomlán í nó má bhíonn sí gearrtha ina dingeacha, a ghreamú ag déirithe atá ar Chláir na STFCanna, i gcomhréir le dlí na Spáinne.

— Ní mór lipéad tánaisteach a bheith ar an gcáis, agus a sraithuimhir féin ag gach ceann, arna chódú de réir mhéid agus fhormáid na cáise atá á deimhniú. Ní mór an t-ainm “Idiazabal” agus lógó an tSonrúcháin Tionscnaimh faoi Chosaint a bheith ar an lipéad tánaisteach. Déanfaidh an comhlacht bainistíochta na lipéid thánaisteacha a sholáthar agus a sheiceáil agus cuirfear ar fáil iad ar bhonn neamh-idirdhealaitheach do gach oibreoir iarrthach a chomhlíonann téarmaí na sonraíochta.

4. Sainmhíniú gonta ar an limistéar geografach

Cuimsíonn an limistéar geografach timpeallachtaí nádúrtha na bpórtha Latxa agus Carranzana in Álava, Vizcaya, Guipúzcoa agus Navarre, gan bardais ghleann Roncal a chur san áireamh. Tá an limistéar táirgeachta suite i dtuaisceart Leithinis na hIbéire, idir 43o 27' agus 41o 54' Thuaidh, agus 1o 05' agus 3o 37' Thiar, bunaithe ar Fhadlíne Greenwich.

5. Baint leis an limistéar geografach

Gnéithe sonracha an limistéir gheografaigh:

Tá fianaise ar fheirmeoireacht caorach leis na pórtha Latxa agus Carranzana sa limistéar seo ó thart ar 2200 RCh. Tá saintréithe sonracha an limistéir fíor-riachtanach d’fhorbairt cheart agus bainistíocht cheart na bpórtha sin mar tá siad tar éis oiriúnú don limistéar sin tar éis an oiread sin blianta. Is réigiún casta sléibhtiúil le tír-raon garbh míchothrom é an limistéar táirgeachta, rud a fhágann go bhfuil sé deacair cumarsáid a dhéanamh. Chuir sé sin le feirmeoireacht caorach a bheith ann i gcónaí i gcuid mhaith de na gleannta agus na hardtailte. Tá saibhreas cothaitheach bunúsach agus eile sna hithreacha, agus séimhíonn gnéithe nádúrtha na carraige na héifeachtaí creimthe, agus séimhíonn láithreacht carraige carbónáite i bpróifíl na hithreach iad ar ócáidí freisin, rud a fhágann go bhfuil talamh féaraigh den scoth ann. Is é an toradh a bhíonn ar ghnéithe topagrafacha an limistéir aeráid ilchineálach le raon idir aeráid Atlantach agus aeráid Mheánmhuirí, agus is í éifeacht bhacainne na sliabhraonta is cúis leis na criosanna idirthréimhseacha. Tá líonra na sruthchúrsaí fairsing agus saibhir, ós rud é go bhfuil go leor cnoc agus sléibhte agus báisteach fhlúirseach ann. Tá dhá dhobharcheantar ann: an dobharcheantar Cantabrach, ina sreabhann uisce ó Vizcaya, Guipúzcoa agus gleannta thuaidh Álava agus Navarre; agus an dobharcheantar Mheánmhuirí, a ghlacann uisce ó Álava, Navarra Media agus La Ribera. A mhéid a bhaineann le flóra, tá go leor móinéar nádúrtha agus féarthailte ann. Spreag na dálaí fabhracha aeráide agus ithreach fás plandaí taisfhileacha agus fo-thaisfhileacha atá tipiciúil in aeráid mhuirí Thír na mBascach agus thuaisceart Navarre.

Sainiúlacht an táirge:

Tá saintréithe céadfacha sainiúla ag an gcáis “Idiazabal” a dhealaíonn í ó cháiseanna eile. Is féidir iad sin a aireachtáil sa saibhreas miondifríochtaí atá sa táirge a mhéid a bhaineann le boladh agus blas; baineann leaisteachas agus gráineacht leis freisin atá idir an-íseal agus meánach, agus leibhéil mheánacha go leibhéil arda cruachta. Tá blas dian ar an gcáis a mhaireann ar feadh i bhfad ar an gcarball, le cothromaíocht fhoirfe idir na bolaithe bainniúlacha, an bhinid agus an boladh “rósta” arb iad a buntréithe céadfacha iad, agus a chomhlánaítear le líon mór miondifríochtaí sa bhlas agus sa bholadh a thugann fíorphearsantacht don cháis.

Nasc cúisíoch idir an limistéar geografach agus tréith shonrach an táirge:

Is iad na pórtha údaraithe óna bhfaightear é (Latxa agus Carranzana) is cúis go bunúsach le saintréithe sonracha an bhainne a úsáidtear chun cáis “Idiazabal” a dhéanamh. Le hoiriúnú na gcaorach sin don limistéar geografach sainithe agus an bhaint stairiúil idir an comhshaol, na caoirigh agus na haoirí, cruthaítear nasc buan a mhíníonn, cuid mhaith, na saintréithe sonracha a bhaineann leis an gcáis “Idiazabal”. Is pórtha caorach iad Latxa agus Carranzana atá an-oiriúnach chun bainne a sholáthar agus atá crua agus oiriúnaithe do na sléibhte, agus tagann siad le cultúr feirmeoireachta caorach na mBascach, leis an topagrafaíocht agus le cineál éiceabhách a ngnáthóige.

Thairis sin, is toisc go ndéantar í le bainne amh nach ndéantar teaschóireáil air go n-aimsítear na saintréithe sin go léir a bhaineann leis an gcomhshaol nádúrtha, ar saintréithe iad a athraíonn leis na séasúir, leis na cineálacha féaraigh, leis an aeráid, etc., sa cháis “Idiazabal”. Chuirfeadh téamh an bhainne ar ceal nó laghdódh sé na miondifríochtaí céadfacha is cúis leis an táirge a bheith chomh sainiúil agus a nascann é le traidisiúin sheanbhunaithe an cheantair.

Tagairt d’fhoilsiú na sonraíochta

https://www.mapa.gob.es/es/alimentacion/temas/calidad-diferenciada/dop-igp/htm/DOP-Idiazabal-modificacion-menor.aspx

(1) IO L 179, 19.6.2014, lch. 17.